ΓΡΑΠΤΗ ΕΡΩΤΗΣΗ E-2232/98

υποβολή: Johanna Maij-Weggen (PPE) προς την Επιτροπή

(16 Ιουλίου 1998)

Θέμα: Νιγηρία

Έχει πληροφορηθεί η Επιτροπή ότι προσφάτως, στις 26 Μαΐου 1998, συνελήφθη ο Isaac Osuoka (ενεργό μέλος στην Environmental Rights Action). Ο ανωτέρω συνελήφθη ενώ μετέβαινε σε σύσκεψη του African Forest Action Network, κατά τη σύλληψή του δε ανευρέθηκαν στο αυτοκίνητό του φυλλάδια για την συνδιάσκεψη αυτή στα οποία γινόταν μνεία των παραβιάσεων των ανθρωπίνων δικαιωμάτων στο Δέλτα του Νίγηρα. Την επομένη συνελήφθη και ο δικηγόρος του όταν πήγαινε να τον επισκεφθεί! Γνωρίζει η Επιτροπή ότι αυτό αποτελεί ένα μόνον από τα πολλά παραδείγματα συλλήψεων στελεχών των οργανώσεων ανθρωπίνων δικαιωμάτων, δημοσιογράφων και ηγετών της αντιπολιτεύσεως στη Νιγηρία;

Μπορεί να ανακοινώσει η Επιτροπή πόσοι πολιτικοί κρατούμενοι βρίσκονται στις φυλακές της Νιγηρίας; Σε ποιά διαβήματα σκέπτεται να προβεί η Επιτροπή προκειμένου να επιτύχει την απελευθέρωση του Isaac Osuoka και των άλλων στελεχών;

Όταν απέθανε ο στρατηγός Abacha, τον διαδέχθηκε ο στρατηγός Abdulsalam Abubakar, κατά τρόπο που πολύ απέχει της δημοκρατίας. Προτίθεται η Επιτροπή να λάβει (διπλωματικά) μέτρα εναντίον αυτής της νέας στρατιωτικής κυβέρνησης δεδομένου ότι δεν μπορεί να γίνει λόγος για δημοκρατία και για κράτος δικαίου στη Νιγηρία; Μπορεί να αναφέρει η Επιτροπή εάν ο νέος στρατηγός προτίθεται να απελευθερώσει τον Moshood Abiola και να διεξαγάγει ελεύθερες εκλογές;

Απάντηση του κυρίουPinheiro εξ ονόματος της Επιτροπής

(16 Σεπτεμβρίου 1998)

Σύμφωνα με ανεπιβεβαίωτες πληροφορίες, ο κύριος Osuoka συνελήφθη αλλά στη συνέχεια αφέθη ελεύθερος.

Είναι δύσκολο να εκτιμηθεί ο συνολικός αριθμός των πολιτικών κρατουμένων στη Νιγηρία. Οι αρχές της Νιγηρίας πρόσφατα απελευθέρωσαν έναν σημαντικό αριθμό πολιτικών κρατουμένων, αλλά είναι σαφές ότι πολλοί εξακολουθούν να παραμένουν στις φυλακές.

Όσον αφορά τις διεθνείς ενέργειες άσκησης πίεσης για την επιστροφή στη δημοκρατία, την επάνοδο στην πολιτική διακυβέρνηση, και τον πλήρη σεβασμό των ανθρωπίνων δικαιωμάτων, η Επιτροπή ενεργεί από κοινού με το Συμβούλιο στο πλαίσιο της κοινής εξωτερικής πολιτικής και της πολιτικής ασφάλειας. Η Ένωση έχει επανειλημμένα ζητήσει να αποκατασταθεί η δημοκρατία και η πολιτική διακυβέρνηση και να απελευθερωθούν όλοι οι πολιτικοί κρατούμενοι. Η Ένωση ενέκρινε το 1995 κοινές θέσεις συμπεριλαμβανομένων και κυρώσεων κατά της Νιγηρίας για λόγους σοβαρών παραβιάσεων των ανθρωπίνων δικαιωμάτων. Οι κυρώσεις αυτές παρατάθηκαν μέχρι την 1 Μαΐου 1998.

Η Επιτροπή, με μεγάλη ευχαρίστηση πληροφορήθηκε την πρόσφατη απελευθέρωση των πολιτικών κρατουμένων και τις δηλώσεις του νέου αρχηγού του κράτους του στρατηγού Abubakar ότι αποβλέπει στην αποκατάσταση της πολιτικής διακυβέρνησης και της δημοκρατίας. Η Επιτροπή και τα κράτη μέλη επιθυμούν να ενθαρρύνουν τη Νιγηρία να εξακολουθήσει την πολιτική αυτή και να λάβει περαιτέρω συγκεκριμένα μέτρα, όπως η απελευθέρωση όλων των πολιτικών κρατουμένων και η διενέργεια ελεύθερων και δίκαιων εκλογών. Η μελλοντική πολιτική της Ένωσης ως προς τη Νιγηρία θα εκτιμηθεί μέσα από την προοπτική αυτή.

Η Ένωση έχει επανειλημμένα ζητήσει την άμεση απελευθέρωση του αρχηγού Moshood Abiola. Ο αρχηγός αυτός απέθανε τραγικά όταν υποτίθεται ότι θα έπρεπε να είχε ελευθερωθεί.